LUČENEC. V Novohradskom múzeu a galérii v Lučenci si za predmet aktuálneho mesiaca vybrali vázu, ktorá mala byť pred pár rokmi súčasťou znovu obnovenej výroby v Poltárskych sklárňach. Po tomto pokuse zostalo len niekoľko prototypov určených na niekoľko veľtrhov.
Mráz vytvára na väčšine predmetov krásne obrazce. Ľudí odnepamäti fascinovali."V sklárskej produkcii mnoho dekorov pripomína tvar a krásu mrazom vytvorených obrazcov, napríklad brúsený a lisovaný dekor v podobe hviezdičiek. Donedávna pracujúca skláreň v Poltári podobným dekorom plánovala zdobiť svoju produkciu, ktorého zástupcu sklenenú vázu prezentujeme z našich zbierok ako predmet mesiaca január," uviedol Štefan Chrastina, historik Novohradského múzea a galérie v Lučenci (NMG).